dvergpalme
Store norske leksikon,Biologi,Planteriket,Dekkfrøete planter,Enfrøbladete planter,Palmeordenen,Palmefamilien,Chamaerops
Dvergpalme er en art i palmefamilien og den eneste arten i slekten Chamaerops. Dvergpalmen finnes naturlig i området rundt Middelhavet. Den brukes som prydplante.
Beskrivelse Dvergpalme er en buskaktig, oftest flerstammet palme. Den er langsomtvoksende. Stammen er omkring 30 cm tykk og sjelden mer enn en meter høy, og den er normalt dekket av rester av bladslirene. I fravær av brann kan stammen bli flere meter høy og miste bladslirene. Bladene er vifteformede med lang bladstilk som er forsynt med skarpe torner. Blomsterkolbene er dekket av et tofliket hylster. Blomstene er enkjønnete, og plantene er oftest hann- eller hunnplanter. Iblant forekommer hann- og hunnblomster eller tokjønnede blomster på samme plante. Blomstene pollineres av snutebiller. Frukten har ubehagelig lukt av smørsyre og spises av nattaktive dyr som grevling og rev som dermed bidrar til frøspredningen. Utbredelse Arten er utbredt i kystnære områder i det vestlige middelhavsområdet, øst til Malta. Det er den eneste palmen med naturlig utbredelse i fastlands-Europa. Den tåler tørke godt og vokser på sandrike og steinete steder. Bruk Fibrene har vært brukt til tau og vevde produkter og som vegetabilsk krøllhår til madrasstopp. Blomsterkolbene er spiselige som unge. Dvergpalmen dyrkes som prydplante i mange land. Kultivaren 'Vulcano' er særlig kompakt og er mindre tornete. I Norge dyrkes dvergpalmen som stueplante og i veksthus. Selv om den tåler noen frostgrader, vil den normalt ikke overleve en norsk vinter. Les mer i Store norske leksikon palme Trachycarpus fortunei